《辱泾川公惠诗谈止足之分奉答三章 其二》
明代·顾璘

泾公鼎鼐器，一德调咸酸。委身奉明主，即事恒披肝。

云龙际嘉会，鱼水投至欢。秉笏四十载，寸衷晚逾丹。

班马记言笔，房杜进贤冠。所至见挺直，凛凛奸谀寒。

朅来守留京，建节上将坛。军容一时肃，政蠹随手刊。

遂令鸿雁居，悉远豺狼患。翻然忆莼鲈，匪谓伤秋残。

叩阍累十疏，缨冕先自燔。止足不殆辱，永怀伯阳言。

回驾太勇决，何啻如转丸。至今四海心，忽忽忧危安。

嗟予愧河伯，谬向东海观。时沾勺水益，已足盈盂盘。

曲士束小教，语大固所难。且愿待函丈，日听歌虞轩。

作者简介：顾璘（1476～1545）明代官员、文学家。字华玉，号东桥居士，长洲（今江苏省吴县）人，寓居上元（今江苏省南京市），有知人鉴。弘治间进士，授广平知县，累官至南京刑部尚书。少有才名，以诗著称于时，与其同里陈沂、王韦号称“金陵三俊”，后宝应朱应登起，时称“四大家”。著有《浮湘集》、《山中集》、《息园诗文稿》等。其曾评注杨士弘《唐音》。